D'acord amb el Decret 184/2013, de 25 de juny, de reestructuració del Departament de Governació i Relacions Institucionals, correspon a aquest Departament, entre d'altres, la funció de fomentar els valors i les pràctiques de participació ciutadana que enriqueixen la qualitat de la vida democràtica i la pràctica de l'associacionisme, i promoure espais, processos i experiències de participació ciutadana.
L'article 52 d'aquesta norma defineix les funcions del Programa d'Innovació i Qualitat Democràtica, que té atribuïdes, entre d'altres, la de dissenyar i proposar línies d'actuació per a l'enfortiment de la ciutadania organitzada i facilitar la col·laboració i l'intercanvi d'experiències amb les entitats locals i altres institucions locals, autonòmiques, de l'Estat i internacionals.
Des del convenciment que un sistema democràtic és de qualitat quan garanteix l'exercici dels drets polítics, té un sistema electoral just i proporcionat, facilita la informació sobre les actuacions públiques, dóna compte dels seus resultats i posa a disposició de la ciutadania instruments i canals perquè contribueixi a la concreció de les accions dels poders públics, el Departament de Governació i Relacions Institucionals va crear l'any 2012 el Premi Compromís Democràtic.
Amb aquest Premi es vol reconèixer experiències reeixides del món local i de les entitats sense afany de lucre que contribueixen a l'enriquiment i a la millora de la qualitat democràtica del municipi o de l'entitat, a través de la participació ciutadana, la transparència i el retiment de comptes.
Atès el que estableix el capítol IX del Text refós de la Llei de finances públiques de Catalunya, aprovada pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; i el Reial decret 887/2006, de 21 de juliol, pel qual s'aprova el Reglament de la llei esmentada, a proposta del director general de Relacions Institucionals i amb el Parlament, i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Aprovar les bases reguladores del Premi Compromís Democràtic, que consten a l'annex d'aquesta Ordre.
Obrir la convocatòria del Premi Compromís Democràtic per a projectes o accions promogudes pels ens locals i el món associatiu de Catalunya, per a l'any 2014.
Els projectes o accions han d'haver estat desenvolupats durant l'any 2013.
Els/les guanyadors/ores del Premi, en cadascuna de les dues modalitats, rebran un diploma de reconeixement pel projecte o acció desenvolupada i un import màxim de 4.000 euros.
L'import destinat a l'atorgament d'aquest Premi és de 8.000 euros, dels quals 4.000 euros van amb càrrec a la partida pressupostària GO08D/483000100/1310/0000, i 4.000 euros van amb càrrec a la partida pressupostària GO08D/460000100/1310/0000 del pressupost de la Generalitat de Catalunya per a l'any 2014.
L'atorgament del Premi resta condicionat a l'existència de crèdit adequat i suficient en el moment de la resolució de la concessió.
4.1 Les candidatures s'han de presentar mitjançant el model de sol·licitud normalitzat en el lloc i de la manera que indiquen les bases reguladores del Premi Compromís Democràtic.
4.2 Les sol·licituds s'han d'adreçar a la Subdirecció General de Relacions Institucionals i de Foment de la Qualitat Democràtica o, si escau, a l'òrgan que la substitueixi.
4.3 El termini de presentació de les sol·licituds és de dos mesos a comptar de l'endemà de la publicació de la convocatòria en el DOGC.
4.4 Cada entitat o ens local participant podrà presentar un màxim d'una sol·licitud.
5.1 La Subdirecció General de Relacions Institucionals i de Foment de la Qualitat Democràtica o, si escau, l'òrgan que la substitueixi, actua com a òrgan instructor del Premi Compromís Democràtic.
5.2 L'òrgan competent per resoldre el procediment és la persona titular del Departament de Governació i Relacions Institucionals.
5.3 Per avaluar les candidatures presentades es constitueix un jurat format per set persones, nomenades per la persona titular del Departament de Governació i Relacions Institucionals.
Aquesta Ordre deroga l'Ordre GRI/214/2012, de 13 de juliol, per la qual s'aproven les bases reguladores per a la concessió del Premi Compromís Democràtic i s'obre la convocatòria per a l'any 2012.
Aquesta Ordre entrarà en vigor l'endemà de la publicació en el D iari O ficial de la G eneralitat de C atalunya.
Contra l'acte de convocatòria, que exhaureix la via administrativa, i les bases reguladores, els ens locals i les entitats interessades poden interposar recurs contenciós administratiu davant el Tribunal Superior de Justícia de Catalunya en el termini de dos mesos a comptar de la data de publicació en el DOGC.
Amb caràcter previ, contra l'acte de convocatòria, els ens locals poden formular requeriment davant la persona titular del Departament de Governació i Relacions Institucionals en el termini de dos mesos a comptar de la publicació, d'acord amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
Amb caràcter previ, contra l'acte de convocatòria, les entitats interessades poden interposar recurs de reposició davant la persona titular del Departament de Governació i Relacions Institucionals en el termini d'un mes a comptar de la publicació en el D iari O ficial de la G eneralitat de C atalunya.
Bases reguladores del Premi Compromís Democràtic
1.1 Aquestes bases tenen per objecte regular el Premi Compromís Democràtic.
L'objecte d'aquest és premiar experiències reeixides del món local i de les entitats sense afany de lucre que contribueixen a l'enriquiment i a la millora de la qualitat democràtica del municipi o de l'entitat, a través de la participació ciutadana, la transparència i la rendició de comptes.
1.2 El Premi té dues modalitats:
a) Ens locals: projectes i accions desenvolupades pels ens locals catalans.
b) Món associatiu: projectes i accions desenvolupades en territori català per alguna associació o federació d'associacions catalanes.
Les persones destinatàries del Premi Compromís Democràtic són:
a) Per a la modalitat d'ens locals, els ens locals catalans que figurin inscrits en el Registre d'ens locals de Catalunya.
b) Per a la modalitat del món associatiu, les associacions o federacions d'associacions catalanes que figurin inscrites en el registre corresponent.
Els guanyadors del Premi, en cadascuna de les dues modalitats, rebran un diploma de reconeixement pel projecte o acció desenvolupada i la dotació econòmica que es determinarà en cada convocatòria, d'acord amb la disponibilitat pressupostària.
Anualment, i en funció de la disponibilitat pressupostària, la persona titular del Departament de Governació i Relacions Institucionals podrà convocar el Premi Compromís Democràtic mitjançant una resolució que es publicarà en el DOGC.
5.1 Les sol·licituds han de ser aprovades per l'òrgan competent i han de ser formalitzades per la persona facultada o apoderada a aquest efecte.
5.2 En la modalitat d'ens locals, les sol·licituds es presentaran per mitjans electrònics a través de l'extranet de les administracions públiques catalanes, plataforma EACAT ( http://www.eacat.cat).
La sol·licitud efectuada per mitjans electrònics es considerarà presentada davant l'Administració de la Generalitat de Catalunya quan es registri a través de la plataforma EACAT.
D'acord amb l'article 28.1 del Decret legislatiu 4/2003, de 4 de novembre, pel qual s'aprova el Text refós de la Llei d'organització comarcal de Catalunya, els consells comarcals i els serveis territorials de Cooperació Local prestaran l'assistència tècnica necessària als ens participants en la preparació de les sol·licituds i en la utilització dels mitjans telemàtics esmentats.
5.3 En la modalitat del món associatiu, les sol·licituds es presentaran per mitjans electrònics des de l'Oficina Virtual de Tràmits ( http://www.gencat.cat/ovt ) o presencialment al Registre de la Subdirecció General de Relacions Institucionals i de Foment de la Qualitat Democràtica o, si s'escau, l'òrgan que la substitueixi (c/ Tapineria, 10, 5a planta, 08002 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que la persona sol·licitant no disposi de signatura electrònica avançada, un cop emplenada i enviada la sol·licitud per mitjans electrònics des de l'Oficina Virtual de Tràmits, haurà de descarregar-se i d'imprimir el document d'acusament de recepció que es generarà automàticament, signar-lo i fer-lo arribar, en el termini de 10 dies, a la Subdirecció General de Relacions Institucionals i de Foment de la Qualitat Democràtica, d'acord amb les previsions de l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.4 En la modalitat d'ens locals, els formularis de sol·licitud i de transferència, així com la informació per trametre les sol·licituds per via electrònica, estaran disponibles en la plataforma EACAT ( http://www.eacat.cat ).
La impossibilitat tècnica, o d'altra índole, de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini establert en la convocatòria.
En la modalitat del món associatiu, el formulari de sol·licitud per a la presentació per mitjans electrònics es podrà descarregar des de l'Oficina Virtual de Tràmits ( http://www.gencat.cat/ovt ).
El formulari de sol·licitud per a la presentació presencial es podrà obtenir a la seu de la Subdirecció General de Relacions Institucionals i de Foment de la Qualitat Democràtica o, si escau, l'òrgan que la substitueixi (c/ Tapineria, 10, 5a planta, 08002 Barcelona), al web del Departament de Governació i Relacions Institucionals ( http://www.gencat.cat/governacio ) o a l'Oficina Virtual de Tràmits ( http://ovt.gencat.cat ).
5.5 Les sol·licituds s'han d'adreçar a la Subdirecció General de Relacions Institucionals i de Foment de la Qualitat Democràtica o, si escau, a l'òrgan que la substitueixi.
5.6 Juntament amb la sol·licitud, s'ha de trametre la documentació que es detalla a continuació:
a) Memòria del projecte o acció desenvolupada que no superi les 30 pàgines, que es pot acompanyar d'altres materials complementaris (vídeos, etc.).
Les memòries presentades han d'estar escrites almenys en català.
b) En relació amb la modalitat del món associatiu, document acreditatiu que la persona signant és la representant legal de l'entitat sol·licitant.
c) En relació amb la modalitat del món associatiu i en el cas de tramitació per mitjans electrònics, l'annex de dades específiques.
Aquest formulari es pot descarregar des de l'Oficina Virtual de Tràmits ( http://www.gencat.cat/ovt ).
d) Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com amb la Tresoreria General de la Seguretat Social, la qual es troba al formulari de sol·licitud.
e) Declaració responsable de no tenir cap deute contret amb l'Administració de la Generalitat de Catalunya i les seves entitats autònomes, la qual es troba al formulari de sol·licitud.
f) Declaració responsable sobre les subvencions o ajuts sol·licitats o rebuts per a la mateixa finalitat d'altres administracions públiques o entitats privades, amb indicació de la quantia i procedència, la qual es troba al formulari de sol·licitud.
g) Declaració responsable sobre el compliment de les mesures d'integració social de persones discapacitades d'acord amb la normativa vigent, la qual es troba al formulari de sol·licitud.
h) Declaració responsable d'eradicació de la violència masclista d'acord amb la normativa vigent, la qual es troba al formulari de sol·licitud.
i) Declaració responsable sobre el compliment de la normativa en matèria de política lingüística, la qual es troba al formulari de sol·licitud.
j) Declaració responsable de no estar inclòs en cap de les circumstàncies que preveu l'article 13 de la Llei 38/2003, de 17 de novembre, general de subvencions, la qual es troba al formulari de sol·licitud.
k) En relació amb els ens locals, declaració responsable de retre comptes de cada exercici directament a la Sindicatura de Comptes abans del 15 d'octubre de l'any següent al del tancament de l'exercici, així com de trametre les auditories i qualsevol altre informe de fiscalització amb les recomanacions i reserves corresponents, d'acord amb el que disposa l'article 41.4 de la Llei 18/2010, del 7 de juny, de la Sindicatura de Comptes.
En relació amb la modalitat del món associatiu, en el cas de tramitació presencial, tota la documentació presentada pels/per les candidats/ates ha de ser original o còpia compulsada.
I en el cas de tramitació per mitjans electrònics, els/les candidats/ates poden presentar còpies digitalitzades dels documents, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
La Subdirecció General de Relacions Institucionals i de Foment de la Qualitat Democràtica pot sol·licitar de l'arxiu corresponent la confrontació del contingut de les còpies aportades.
Davant la impossibilitat d'aquesta confrontació, i amb caràcter excepcional, pot requerir la persona sol·licitant perquè exhibeixi el document o la informació original.
L'aportació d'aquestes còpies implica l'autorització a la Subdirecció General de Relacions Institucionals i de Foment de la Qualitat Democràtica per accedir i tractar la informació personal que continguin aquests documents.
5.7 En relació amb la modalitat d'ens locals, el formulari de sol·licitud incorpora una autorització al Departament de Governació i Relacions Institucionals per fer les consultes necessàries a l'efecte de comprovar que els ens locals estan al corrent de les seves obligacions tributàries i amb la Seguretat Social i que no tenen cap deute contret amb l'Administració de la Generalitat de Catalunya i les seves entitats autònomes.
En cas que no s'autoritzi la comprovació, l'ens local ha de trametre juntament amb la sol·licitud els certificats acreditatius corresponents.
En relació amb la modalitat del món associatiu, el formulari de sol·licitud incorpora una autorització al Departament de Governació i Relacions Institucionals per fer les consultes necessàries a l'efecte de verificar les dades d'identitat de la persona signant i les dades d'identificació fiscal de l'entitat sol·licitant, així com per comprovar que l'entitat sol·licitant es troba al corrent de les seves obligacions tributàries i amb la Seguretat Social.
En cas que no s'autoritzi la comprovació, l'entitat ha de trametre juntament amb la sol·licitud una fotocòpia compulsada del document d'identitat de la persona signant i del document d'identificació fiscal de l'entitat sol·licitant, juntament amb els certificats acreditatius corresponents.
En cas de resultar beneficiària, l'entitat sol·licitant haurà de presentar l'imprès de sol·licitud de transferència bancària per a pagaments de la Tresoreria de la Generalitat de Catalunya original i degudament emplenat amb la signatura i el segell de l'entitat bancària i del representant de l'entitat sol·licitant.
5.9 No cal presentar la documentació del punt 5.6.b quan ja s'hagi presentat amb anterioritat en el Departament de Governació i Relacions Institucionals, sempre que no hagin transcorregut més de cinc anys des de la presentació i que no hagi sofert cap modificació.
En aquest cas, cal indicar la data i l'òrgan de presentació del document i el procediment a què feia referència.
En el cas de tramitació per mitjans electrònics, no és necessària l'aportació d'aquesta documentació si la signatura electrònica acredita que la persona signant té poders suficients per actuar en nom de l'entitat sol·licitant.
En els supòsits d'impossibilitat material d'obtenir el document, degudament justificada en l'expedient, es podrà requerir les entitats interessades perquè el presentin.
5.10 L'òrgan competent per tramitar i gestionar les sol·licituds pot demanar tota la informació complementària que consideri necessària per avaluar les sol·licituds.
5.11 La presentació de les sol·licituds comporta l'acceptació plena per part de les persones sol·licitants de les bases reguladores.
5.12 Si la sol·licitud no compleix els requisits establerts o no s'hi adjunten els documents esmentats, l'òrgan instructor requerirà l'entitat sol·licitant perquè, en el termini de deu dies hàbils, esmeni el defecte o hi adjunti els documents corresponents, tot indicant que, si no ho fa es considera que desisteix de la seva petició.
-6 Avaluació de les sol·licituds
6.1 Actua com a òrgan instructor del Premi Compromís Democràtic la Subdirecció General de Relacions Institucionals i de Foment de la Qualitat Democràtica o, si escau, l'òrgan que la substitueixi.
6.2 Per avaluar les sol·licituds presentades es constitueix un jurat format per set persones, nomenades per la persona titular del Departament de Governació i Relacions Institucionals:
a) El/la subdirector/a general de Relacions Institucionals i de Foment de la Qualitat Democràtica, que el presidirà.
b) El/la director/a general competent en matèria d'administració local de la Generalitat de Catalunya, o la persona en qui delegui.
c) El/la director/a general competent en matèria d'acció cívica i comunitària de la Generalitat de Catalunya, o la persona en qui delegui.
d) Tres persones de reconegut prestigi en diferents disciplines relacionades amb la qualitat democràtica.
e) Una persona al servei de la Subdirecció General de Relacions Institucionals i de Foment de la Qualitat Democràtica, o, si escau, l'òrgan que la substitueixi, que farà les funcions de secretari/ària.
6.3 El jurat avalua les sol·licituds i la documentació presentada i fa la proposta a l'òrgan competent per resoldre el procediment.
El jurat també ha d'elaborar un informe en el qual concreti el resultat de l'avaluació efectuada.
6.4 Per valorar les sol·licituds el jurat tindrà en compte els criteris següents:
a) Metodologia: es valora que la metodologia emprada sigui la més adient per assolir els objectius de l'experiència (50 punts).
Es tindrà en compte que s'hagi definit un marc de referència amb els objectius i límits de l'experiència, que s'hagin incorporat els agents clau d'acord amb criteris de diversitat i inclusió, que hi hagi moments per a la deliberació, que la informació del projecte estigui disponible per a tota la ciutadania i que hi hagi hagut un retorn als participants.
b) Innovació: es valora que l'experiència representi un avenç qualitatiu o quantitatiu en relació amb les pràctiques anteriors (10 punts).
c) Sostenibilitat: el projecte ha d'haver utilitzat recursos i oportunitats de manera responsable en la perspectiva d'un desenvolupament autosostenible, i la seva continuïtat ha d'estar garantida més enllà de canvis conjunturals (10 punts).
d) Comunicació: es valoren els mecanismes que permetin a les persones destinatàries de l'experiència conèixer-la i ser-ne partícip (10 punts).
e) Avaluació de l'experiència: es valora la previsió d'indicadors d'avaluació que permetin corregir-ne els aspectes millorables, així com el seguiment i l'avaluació per part de la ciutadania (10 punts).
f) Efectivitat i impacte a la comunitat: es valora que l'experiència hagi assolit els objectius plantejats així com l'impacte que hagi tingut sobre l'entorn (10 punts).
En cas d'empat, es valoraran favorablement experiències que tractin sobre matèries objecte d'anys commemoratius declarats per organismes oficials.
-7 Veredicte, resolució i publicitat
7.1 El jurat eleva la proposta de resolució de concessió del Premi a la persona titular del Departament de Governació i Relacions Institucionals, que és l'òrgan competent per resoldre el procediment.
7.2 El veredicte del jurat es farà públic a traves de la pàgina web del Departament de Governació i Relacions Institucionals, es publicarà en el DOGC i es notificarà a cadascun dels sol·licitants.
7.3 El Premi pot ser declarat desert en qualsevol de les seves modalitats si cap de les sol·licituds presentades obté el mínim de qualitat requerida a judici de la majoria del jurat.
7.4 L'ens local i l'associació/federació d'associacions premiats podran fer ús del reconeixement obtingut, amb respecte a la imatge institucional de l'Administració de la Generalitat de Catalunya.
7.5 La concessió del Premi comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte premiat, de manera no exclusiva i per un període de dos anys, concretament els drets de reproducció, distribució, comunicació pública i transformació, per a finalitats no lucratives, que pot exercir en concurrència amb el mateix ens local o associació/federació d'associacions guanyadors.
Sens perjudici d'això, d'acord amb el Reial decret legislatiu 1/1996, de 12 d'abril, que aprova el Text refós de la Llei de propietat intel·lectual, s'hi ha de fer constar l'autoria del projecte o acció premiats.
7.6 Contra la resolució de l'atorgament del Premi, que exhaureix la via administrativa, les persones interessades poden interposar recurs de reposició davant el mateix òrgan que l'ha dictada en el termini màxim d'un mes a comptar des de la data de la publicació, d'acord amb els articles 116 i 117 de la Llei 30/19992, de 26 de novembre, de règim jurídic de les administracions públiques i del procediment administratiu comú, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, de conformitat amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar de l'endemà de la data de publicació.
Els ens locals poden formular requeriment davant la persona titular del Departament de Governació i Relacions Institucionals en el termini de dos mesos a comptar de la publicació, d'acord amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
El termini per resoldre el procediment serà de com a màxim sis mesos a comptar de l'endemà de la data de finalització del termini per presentar les sol·licituds.
Un cop transcorregut aquest termini sense resolució expressa, la sol·licitud s'entén desestimada.
El pagament del Premi s'ha d'efectuar mitjançant transferència bancària al compte corrent indicat amb aquesta finalitat per la persona beneficiària.
L'import corresponent al Premi es farà efectiu en un sol termini i es començarà a tramitar un cop s'hagi publicat la resolució d'atorgament corresponent.
-10 Altres obligacions de les persones beneficiàries
Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
-11 Devolució dels projectes no premiats
Els/les autors/ores dels projectes no premiats presentats en paper poden recollir-los a la seu de la Subdirecció General de Relacions Institucionals i de Foment de la Qualitat Democràtica o, si escau, l'òrgan que la substitueixi, o sol·licitar, assumint les despeses, la devolució per correu.
Els projectes que no hagin estat reclamats en els tres mesos posteriors a la publicació en el DOGC de la resolució del Premi seran destruïts.
-12 Tractament de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal de les persones sol·licitants seran tractades amb la finalitat de gestionar i tramitar les convocatòries d'acord amb els principis de seguretat i confidencialitat que la normativa sobre protecció de dades estableix.
En tot allò que no estigui previst en aquestes bases, les persones beneficiàries dels premis queden subjectes a les disposicions sobre subvencions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997 sobre tramitació, justificació i control d'ajuts i de subvencions.